|  |
| --- |
| **POKRAJINSKA SKUPŠTINSKA ODLUKA****O ŽALBENOJ KOMISIJI AUTONOMNE POKRAJINE VOJVODINE***("Sl. list AP Vojvodine", br. 18/2019 i 21/2019 - ispr.)* |

Deo prvi

OPŠTE ODREDBE

**Predmet**

**Član 1**

Žalbena komisija Autonomne pokrajine Vojvodine (u daljem tekstu: Žalbena komisija), osnovana Pokrajinskom skupštinskom odlukom o Žalbenoj komisiji Autonomne pokrajine Vojvodine ("Službeni list APV", broj: 51/16), nastavlja da radi pod istim nazivom, a u skladu sa odredbama ove pokrajinske skupštinske odluke (u daljem tekstu: odluka).

Ovom odlukom uređuje se organizacija i način rada Žalbene komisije.

**Nadležnost Žalbene komisije**

**Član 2**

Žalbena komisija je kolegijalni organ koji u drugom stepenu odlučuje o žalbama službenika na rešenja kojima se odlučuje o njihovim pravima i dužnostima, kao i o žalbama učesnika internog i javnog konkursa za popunjavanje radnih mesta, u organima Autonomne pokrajine Vojvodine, službama i organizacijama koje osniva nadležni organ Autonomne pokrajine Vojvodine u smislu člana 1. Zakona o zaposlenima u autonomnim pokrajinama i jedinicama lokalne samouprave.

Žalbena komisija u svom radu primenjuje zakon kojim se uređuje opšti upravni postupak.

**Sedište Žalbene komisije**

**Član 3**

Sedište Žalbene komisije je u prostorijama Sekretarijata Pokrajinske vlade, Novi Sad, Bulevar Mihajla Pupina br. 16.

**Pečat Žalbene komisije**

**Član 4**

Komisija ima pečat okruglog oblika prečnika 60 mm u čijoj sredini je mali grb Republike Srbije, dok se grb i tradicionalni grb AP Vojvodine postavljaju desno od grba Republike Srbije.

Tekst pečata ispisan je oko grba u koncentričnim krugovima na srpskom jeziku ćiriličkim pismom i na jezicima i pismima nacionalnih manjina - nacionalnih zajednica, koji su u ravnopravnoj službenoj upotrebi u organima Autonomne pokrajine Vojvodine.

U spoljnom krugu pečata ispisan je naziv - Republika Srbija.

U unutrašnjem krugu pečata ispisan je naziv - Autonomna pokrajina Vojvodina.

U unutrašnjem krugu ispisan je naziv organa - Žalbena komisija Autonomne pokrajine Vojvodine.

U dnu pečata ispisan je naziv sedišta Žalbene komisije - Novi Sad.

Deo drugi

ORGANIZACIJA I RAD ŽALBENE KOMISIJE

**Imenovanje članova Žalbene komisije**

**Član 5**

Žalbenu komisiju obrazuje Pokrajinska vlada.

Žalbena komisija ima predsednika i pet članova, koji se imenuju na pet godina, a mogu potom i ponovo biti imenovani.

Imena predsednika i članova Žalbene komisije objavljuju se na internet prezentaciji Pokrajinske vlade i Službe za upravljanje ljudskim resursima.

Predsednik i članovi Žalbene komisije imaju pravo na naknadu za rad, čiju visinu određuje Pokrajinska vlada.

Predsednik i članovi Žalbene komisije moraju da imaju stečeno visoko obrazovanje iz naučne oblasti pravne nauke na osnovnim akademskim studijama u obimu od najmanje 240 ESPB bodova, na master akademskim studijama, master strukovnim studijama, specijalističkim akademskim studijama, specijalističkim strukovnim studijama, odnosno na osnovnim studijama u trajanju od najmanje četiri godine ili specijalističkim studijama na fakultetu, sa najmanje pet godina radnog iskustva u struci.

**Oblici rada Žalbene komisije**

**Član 6**

Žalbena komisija je u svom radu samostalna.

Žalbena komisija odlučuje na sednici Žalbene komisije i sednici veća Žalbene komisije.

**Sednica Žalbene komisije**

**Član 7**

Sednicu Žalbene komisije sačinjavaju predsednik i svi članovi Žalbene komisije.

Sednica Žalbene komisije održava se najmanje jednom mesečno.

Za punovažno odlučivanje na sednici Žalbene komisije potrebno je prisustvo većine članova, uključujući i predsednika.

Žalbena komisija na sednici većinom glasova ukupnog broja članova, uključujući i predsednika, donosi poslovnik o svom radu, godišnji raspored rada, obrazuje veća Žalbene komisije, imenuje predsednika i dva člana veća Žalbene komisije, razmatra i usvaja izveštaje o radu, odlučuje o drugim pitanjima značajnim za rad Žalbene komisije.

**Sednica veća Žalbene komisije**

**Član 8**

Žalbena komisija odlučuje o žalbama u veću koje sačinjavaju predsednik veća i dva člana.

Žalbena komisija ima dva veća čiji se sastav i popuna utvrđuju godišnjim rasporedom rada.

Za punovažno odlučivanje na sednici veća Žalbene komisije potrebno je prisustvo svih članova veća, uključujući i predsednika veća.

Veće Žalbene komisije odlučuje većinom glasova članova veća, uključujući i predsednika veća.

**Prestanak dužnosti člana Žalbene komisije**

**Član 9**

Predsedniku Žalbene komisije odnosno članu Žalbene komisije dužnost prestaje kad protekne vreme na koje je imenovan, ako podnese pismenu ostavku, ako bude razrešen ili kada ispuni uslove za starosnu penziju.

Umesto predsednika odnosno člana Žalbene komisije kome je dužnost prestala pre vremena, imenuje se novo lice - do okončanja mandata Žalbene komisije.

**Razlozi za razrešenje člana Žalbene komisije**

**Član 10**

Član Žalbene komisije razrešava se ako nesavesno vrši svoje dužnosti ili ako je osuđen na kaznu zatvora od najmanje šest meseci ili za kažnjivo delo koje ga čini nedostojnim dužnosti u Žalbenoj komisiji.

Predsednik Žalbene komisije razrešava se dužnosti predsednika ako je nesavesno ili neuspešno vrši.

Protiv rešenja o razrešenju žalba nije dopuštena, ali može da se pokrene upravni spor.

**Izuzeće predsednika i člana veća Žalbene komisije**

**Član 11**

Predsednik veća ili član veća Žalbene komisije će biti izuzet od vršenja dužnosti u pojedinačnom žalbenom postupku ukoliko postoji lični interes koji on, odnosno s njime povezano lice, može imati u vezi sa odlukom u čijem donošenju učestvuje.

Rešenje o izuzeću predsednika veća i člana veća Žalbene komisije donosi predsednik Žalbene komisije.

Ukoliko je predsednik ili član veća Žalbene komisije ujedno i predsednik Žalbene komisije, rešenje o izuzeću donosi Pokrajinska vlada.

Protiv rešenja o izuzeću žalba nije dopuštena, ali može da se pokrene upravni spor.

Ovim odredbama ne ograničava se primena pravila o izuzeću propisana zakonom kojim se uređuje opšti upravni postupak.

**Rok za odlučivanje o žalbi**

**Član 12**

Veće Žalbene komisije dužno je da o žalbi odluči u roku od 30 dana od dana njenog prijema, inače se smatra da je žalba odbijena.

**Pravo na upravni spor**

**Član 13**

Protiv odluke veća Žalbene komisije može da se pokrene upravni spor.

**Izveštaj o radu**

**Član 14**

Žalbena komisija podnosi Pokrajinskoj vladi godišnji izveštaj o svom radu, najkasnije do 31. januara za prethodnu godinu, a na zahtev Pokrajinske vlade podnosi i vanredni izveštaj.

**Stručno-tehnički poslovi i sredstva za rad Žalbene komisije**

**Član 15**

Stručno-tehničke i administrativne poslove za Žalbenu komisiju obavlja Služba za upravljanje ljudskim resursima.

Sredstva za rad Žalbene komisije obezbeđuju se u okviru razdela Službe za upravljanje ljudskim resursima.

Deo treći

PRELAZNE I ZAVRŠNE ODREDBE

**Član 16**

Predsednik i članovi Žalbene komisije nastavljaju sa radom do imenovanja predsednika i članova Žalbene komisije, u skladu sa odredbama ove odluke.

**Član 17**

Započeti postupci koji nisu okončani, okončaće se po odredbama ove odluke.

**Član 18**

Danom stupanja na snagu ove odluke prestaje da važi Pokrajinska skupštinska odluka o Žalbenoj komisiji Autonomne pokrajine Vojvodine ("Službeni list APV", broj 51/16).

**Član 19**

Ova odluka stupa na snagu osmog dana od dana objavljivanja u "Službenom listu Autonomne pokrajine Vojvodine".